**PREDKLADACIA SPRÁVA**

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 396/2006 Z. z. o minimálnych bezpečnostných a zdravotných požiadavkách na stavenisko (ďalej len „návrh nariadenia vlády“), bol pripravený z dôvodu novelizácie zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ďalej len „novelizácia zákona č. 124/2006 Z. z. o bezpečnosti a ochrane zdravia pri práci“) Novelizácia zákona č. 124/2006 Z. z. o bezpečnosti a ochrane zdravia pri práci nadobúda účinnosť 1. januára 2023.

Cieľom návrhu nariadenia vlády je reflektovať na zmenu v zákone č. 124/2006 Z. z. o bezpečnosti a ochrane zdravia pri práci, v ktorom sa zlučuje odborná spôsobilosť bezpečnostného technika a autorizovaného bezpečnostného technika a ponecháva sa iba jedna odborná spôsobilosť bezpečnostného technika s odbornosťou na úrovni súčasného autorizovaného bezpečnostného technika.

V súčasnosti koordináciu plnenia úloh pri realizácii prác na stavenisku z hľadiska zaistenia bezpečnosti a ochrany zdravia pri práci zabezpečuje koordinátor bezpečnosti poverený podľa § 3 ods. 1 nariadenia vlády č. 396/2006 Z. z. o minimálnych bezpečnostných a zdravotných požiadavkách na stavenisko, ktorým môže byť fyzická osoba oprávnená na výkon činnosti stavbyvedúceho, fyzická osoba oprávnená na výkon stavebného dozoru alebo autorizovaný bezpečnostný technik. Autorizovaný bezpečnostný technik sa zmení na bezpečnostný technik.

Návrh nariadenia vlády nemá byť predmetom vnútrokomunitárneho pripomienkového konania.

Navrhuje sa dátum nadobudnutia účinnosti 1. januára 2023, ktorý je primeraný na zabezpečenie legisvakačnej lehoty potrebnej na uvedenie nariadenia vlády do aplikačnej praxe.